Il-Prim Ministru jżur l-immodernizzar tal-lukanda Westin Dragonara li sar b'investiment ta' €40m
Il-lukanda Westin Dragonara f'San Ġiljan għadha kemm lestiet b'€40 miljun f'xogħlijiet ta' tisbiħ u titjib fil-faċilitajiet tagħha. Il-Prim Ministru Robert Abela u l-Ministru għat-Turiżmu Julia Farrugia Portelli ddawwru mal-post fejn ġie spjegat li r-rinovazzjoni f'diversi partijiet tal-lukanda fosthom fil-kmamar saret fuq kunċett li ħadem fuqu Lynne Hunt, disinjatur ewlieni bbażat f'Londra. Hu fassal id-disinji tiegħu fuq kuluri li jirriflettu dak li huwa Malti: il-lewn tal-ġebla tal-franka u l-baħar kaħlani tal-Mediterran. Il-Prim Ministru kkummenta li l-investiment li sar hu sinjal ta' fiduċja fl-industrija turistika, waqt li l-Ministru Farrugia Portelli qalet li investiment ta' dan it-tip hu importanti biex jitjieb il-prodott turistiku ta' Malta. Ikkummentat li llum għandna sitwazzjoni fejn din il-lukanda reġgħet qed topera b'numri inkoraġġanti, b'okkupanza ta' 40%.